ET Euroopa Liidu Teataja C 250/7

Oluline teave kolmanda samba raames kogumispensioni tooteid pakkuvatele asutustele

(2008/C 250/04)

Kõikide vabatahtlikel sissemaksetel põhineva täiendava kogumispensioni tooteid pakkuvate avaliku ja erasektori asutuste tähelepanu juhitakse võimalusele, mida pakub Euroopa ühenduste personalieeskirjade VIII lisa artikli 12 muutmine nõukogu 22. märtsi 2004. aasta määrusega (EÜ, Euratom) nr 723/2004 (ELT L 124, 27.4.2004, lk 1).

Kui enne kõnealust muudatust võis ametnikule, kes lahkus mõne ühenduste institutsiooni teenistusest enne vanaduspensioni õiguse tekkimist, tema ühenduste teenistuses omandatud pensioniõigused lahkumistoetuse kaudu välja maksta, siis uute eeskirjade kohaselt on ametnik enamasti kohustatud taotlema oma pensioniõiguste ülekandmist uude pensioniskeemi, eraõiguslikku kindlustusskeemi või pensionifondi.

Nimetatud määrusega on personalieeskirjades ette nähtud ka muid muudatusi, muu hulgas luuakse uus ajutiste töötajate kategooria — lepingulised töötajad.

Nende kahe muudatuse tulemusel ja asjaolu tõttu, et ajutise töötaja teenistusaeg on põhimõtteliselt piiratud, otsib juba märkimisväärne arv endisi lepingulisi töötajaid pensionitooteid pakkuvaid asutusi, kes võiksid nende ühenduste teenistuses omandatud pensioniõigused üle võtta ja neid edaspidi hallata.

Kuigi personalieeskirjade VIII lisa artikli 11 punkti 1 kohaselt on endistel lepingulistel töötajatel võimalus kanda nimetatud õigused üle pensionisüsteemi(desse), mille liikmeks nad on saanud pärast ühenduste teenistusest lahkumist alustatud uue töösuhte alusel, ei ole seda praktikas mõnikord sugugi lihtne teha. Samuti põrkuvad nimetatud isikud märkimisväärsete takistustega, kui nad püüavad leida eraõiguslikku pensionitooteid pakkuvat asutust, kes tagaks personalieeskirjade VIII lisa artikli 12 punkti 1 alapunktis b loetletud nelja tingimuse (i–iv) täitmise. Nimetatud tingimused on järgmised:

i) kapitali ei maksta tagasi;

ii) igakuist elatist makstakse kõige varem alates 60. eluaastast ja kõige hiljem alates 65. eluaastast;

iii) sätestatakse perepension või toitjakaotuspensionid;

iv) üleminekut teise kindlustusseltsi või muusse fondi lubatakse üksnes juhul, kui selline fond täidab punktides i, ii ja iii kehtestatud tingimusi.

Üks seletusi eespool nimetatud raskuste põhjendamiseks on tõenäoliselt asjaolu, et pensionitooteid pakkuvad asutused ei ole kursis Euroopa ühenduste ametnike personalieeskirjade selle sätte olemasolu ja võimaliku mõjuga. Sellega seoses tuleb rõhutada, et kuna kõnealused personalieeskirjad on ette nähtud nõukogu määrusega (nagu juba eespool mainitud), on need vahetult kohaldatavad kõikides liikmesriikides, ilma et selleks oleks vaja vastu võtta siseriiklikke rakenduseeskirju.

Selleks et aidata oma (endistel) lepingulistel töötajatel leida asutust, kes võiks nende ühenduste teenistuses omandatud pensioniõigusi hallata, soovib komisjon koostada nimekirja pensionitooteid pakkuvatest asutustest, kes on huvitatud kõnealustele isikutele eespool nimetatud tingimustele vastavaid kogumispensioni lepinguid pakkuma.

Taustteabena võib mainida, et komisjoni talituste andmete kohaselt ületas pensioniõiguste ülekandmist ootavate juhtumite arv 1. septembri 2008. aasta seisuga 1 500. Kõnealuste andmete põhjal on keskmine ülekantav summa 18 000 EUR. Lisaks tuleks arvesse võtta, et igal aastal lahkub ühenduste institutsioonide teenistusest 900 lepingulist töötajat, kes peavad oma teenistusajal omandatud pensioniõigused üle kandma.

Pensionitooteid pakkuvad asutused, kes soovivad oma nime kandmist nimekirja, millega Euroopa ühenduste endised lepingulised töötajad saavad teabe saamiseks tutvuda, peavad esitama Euroopa Komisjonile järgmised andmed:

— ametlik kinnitus selle kohta, et asjaomane asutus kohustub ühelt poolt täitma Euroopa ühenduste ametnike personalieeskirjade VIII lisa artikli 12 punkti 1 alapunktis b kehtestatud nelja tingimust (i–iv) kõikide talle ülekantud pensioniõigustega seotud summade puhul ja teiselt poolt aitama pädevatel ühenduse ametiasutustel rakendada sellega seoses järelevalveõigust;

— koopia tegevusloast, mille on andnud finantsjärelevalve eest vastutav pädev siseriiklik ametiasutus, kelle haldusalasse asjaomane asutus kuulub;

— koopia tüüplepingust, mille alusel koostatakse lepingud Euroopa ühenduste ametnike personalieeskirjade VIII lisa artikli 12 punkti 1 alapunkti b kohaselt ülekantud summade haldamise kohta;

— selgesõnaliselt kirjeldatud tingimused, mida kohaldatakse endise lepingulise töötaja (või vajaduse korral tema õigusjärglase/pärija) elukoha suhtes lepingu sõlmimisel ja/või väljamaksete tegemisel.

Andmed tuleb saata järgmisel aadressil:

Commission européenne PMO 4 — secteur 3 Bureau 6/43 B-1049 Bruxelles

Lisateavet võib küsida samalt aadressilt.

Lisa: Euroopa ühenduste ametnike personalieeskirjade VIII lisa artiklite 11 ja 12 koopia.